送僧覺歸上饒
作者：毛滂
朝代：宋

paragraphs: 上士垂暮年，不受煩惱攻。
欲修沙門果，坐怪鬚髪空。
言有摩尼珠，自照迷妄蹤。
當來滯礙心，如以巨物摏。
妻子昔所愛，今斷如潰癰。
欲作大醫王，徧救瘖與聾。
長安坐寂寞，饑腹聽午鐘。
行歸洗黄塵，誓將掃青松。
一蠡渡長淮，東望迦葉峰。
我走名利塲，未可談從容。
軟語感屢發，爲我清心胸。
上士無住著，此别何由逢。